Robert Greene

MAJSTROVSTVO

Ukážka z elektronickej knihy

Copyright © 2012 by Robert Greene

All rights reserved

Translation © Michal Zidor 2016

Design © Motýľ design 2016

Cover photo © Lightspring/shutterstock.com

Slovak edition © Vydavateľstvo Motýľ 2016

ISBN: 978-80-8164-091-9

venujem Anne

ÚVOD

ABSOLÚTNA MOC

Každý má svoje šťastie vo vlastných rukách – tak ako sochár surový materiál, ktorý pretvorí na sochu. Lenže so všetkými druhmi umeleckej aktivity je to rovnaké… Narodili sme sa len so schopnosťou vykonávať ich, ale pretvárať materiál na to, čo chceme, sa musíme naučiť a túto schopnosť svedomito rozvíjať.

—Johann Wolfgang von Goethe

Existuje forma moci a inteligencie, ktorá predstavuje vrchol ľudského potenciálu. Je zdrojom tých najväčších úspechov a objavov v našej histórii. Je to inteligencia, ktorú nám nevštepia v školách, ani o nej nehovoria profesori, no takmer každý z nás sa jej niekedy aspoň letmo dotkol vo svojom vlastnom živote. Často ju zažijeme v obdobiach napätia – keď musíme stihnúť nejaký termín alebo máme intenzívnu potrebu vyriešiť určitý problém, akúsi krízu. Alebo môže byť výsledkom konštantnej práce na nejakom projekte. Keď nás pritlačia okolnosti, cítime sa neobyčajne sústredení a plní energie.

Naša myseľ sa absolútne pohrúži do úlohy, ktorá stojí pred nami. Toto intenzívne sústredenie plodí tie najrôznejšie nápady – prichádzajú k nám, keď zaspávame, samy od seba, akoby vyvierali z nášho podvedomia. Počas týchto období sa ľudia okolo nás akoby menej bránia nášmu vplyvu. Možno sme k nim pozornejší, alebo v nás vidia neobyčajnú silu, ktorá v nich prebúdza rešpekt.

Za normálnych okolností môžeme prežívať svoj život v pasívnom rozpoložení, neustále reagovať na ten či onen podnet, no počas týchto dní alebo týždňov máme pocit, že dokážeme správne zhodnotiť udalosti a rozbehnúť to, čo chceme.

Túto moc by sme mohli vyjadriť takto… Väčšinou žijeme v uzavretom svete snov, túžob a nutkavých predstáv. Ale v tomto období neobyčajnej kreativity nás ženie potreba vykonať niečo, čo má praktický dopad. Prinútime samých seba vystúpiť z vlastnej komnaty stereotypných myšlienok a spojiť sa so svetom, inými ľuďmi, realitou. Namiesto toho, aby sme prelietavali sem a tam v rozpoložení večného rozptýlenia, naša myseľ sa sústredí a preniká až do jadra niečoho skutočného. V takých chvíľach máme pocit, akoby našu myseľ – obrátenú smerom von – zaplavilo svetlo sveta okolo nás a zrazu bola vystavená novým detailom a nápadom, takže sa stávame kreatívnejšími a nápaditejšími.

Keď naplníme svoj termín alebo kríza zanikne, tento pocit moci a zvýšenej kreativity obyčajne vymizne. Vrátime sa k svojmu roztržitému rozpoloženiu a pocit kontroly sa stratí. Keby sme si len tento pocit vedeli sami vyvolať, alebo si ho nejako dlhšie udržať… no pripadá nám, že je záhadný a uniká nám.

Problém, s ktorým sa stretávame je ten, že táto forma moci a inteligencie je ako predmet štúdií buď ignorovaná, alebo je zahalená všemožnými mýtmi a mylnými predstavami, ktoré len pridávajú k jej záhadnosti. Predstavujeme si, že kreativita a brilantnosť sa jednoducho zjavujú z čistého neba, sú plodom prirodzeného talentu alebo snáď dobrej nálady či postavenia hviezd. Nesmierne by nám pomohlo, keby sme túto záhadu objasnili – pomenovali tento pocit moci, preskúmali jeho korene, definovali druh inteligencie, ktorý k nemu vedie a pochopili, ako sa dá vyvolať a udržať.

Tento pocit môžeme nazývať majstrovstvo – dojem, že máme lepšiu kontrolu nad skutočnosťou, inými ľuďmi a nad sebou samými. Aj keď to môže byť niečo, čo zažívame len krátky čas, pre iných – majstrov vo svojom odbore – sa to stáva spôsobom života, ich vlastným náhľadom na svet (medzi takých majstrov patria Leonardo da Vinci, Napoleon Bonaparte, Charles Darwin, Thomas Edison, Martha Grahamová a mnohí ďalší). K tejto moci sa pritom vieme dostať prostredníctvom jednoduchého procesu, ktorý vedie k majstrovstvu – a ten je prístupný nám všetkým.

Tento proces môžeme demonštrovať nasledovne… Povedzme, že sa učíme hrať na klavíri alebo sme si našli novú prácu, kde musíme nadobudnúť určité schopnosti. Na začiatku sme úplní nováčikovia. Naše prvotné dojmy z hry na klavíri alebo pracovného prostredia sú založené na predsudkoch, a tie v sebe často ukrývajú prvok strachu. Keď sa prvý raz pozornejšie dívame na klavír, jeho klávesy na nás pôsobia trochu odstrašujúco – nerozumieme vzťahom medzi klávesmi, akordmi, pedálmi a všetkým ostatným, čo súvisí s vytváraním hudby. V novej pracovnej situácii nerozumieme mocenskému vzťahu medzi kolegami, psychológii svojho šéfa, pravidlám a procedúram, ktoré sa považujú za kľúčové pre úspech. Sme zmätení – vedomostí, ktoré v oboch prípadoch potrebujeme, je skutočne nad hlavu.

Aj keď k týmto situáciám môžeme spočiatku pristúpiť s nadšením z toho, koľko sa z nich môžeme naučiť alebo čo môžeme dokázať s novonadobudnutými schopnosťami, rýchlo si uvedomíme, koľko tvrdej práce máme pred sebou. Veľkým nebezpečenstvom sa stáva to, že podľahneme pocitu nudy, netrpezlivosti, strachu a zmätku. Prestaneme si všímať a učiť sa. Proces sa zastaví.

Ak sa nám však podarí zvládnuť tieto emócie a dovolíme času prirodzene plynúť, začne sa diať niečo pozoruhodné. Keď aj naďalej pozorujeme svet okolo seba a nasledujeme príklad ostatných, získame jasný pohľad, naučíme sa pravidlá a zistíme, ako všetko funguje a zapadá do seba. Ak sa tomu venujeme aj naďalej, postupne získavame istú plynulosť a osvojíme si základné schopnosti, ktoré nám umožnia prijímať nové a vzrušujúcejšie výzvy. Začneme si uvedomovať spojenia, ktoré pre nás boli neviditeľné. Postupne získavame dôveru vo svoju schopnosť riešiť problémy alebo prekonávať svoje slabosti len prostredníctvom vytrvalosti.

V určitej chvíli sa meníme zo študenta na vykonávateľa profesie. Skúšame svoje vlastné nápady a popritom získavame dôležitú spätnú väzbu. Svoje nové znalosti využívame spôsobmi, ktoré sú čoraz kreatívnejšie. Namiesto toho, aby sme sa len učili, ako to robia ostatní, vnesieme do tejto aktivity svoj vlastný štýl a individualitu.

Ako roky plynú a my zostávame verní tomuto procesu, nasleduje ďalší krok – prechod k majstrovstvu. Klávesy už nie sú niečím mimo nás – vnútorne sa s nimi stotožníme a stávajú sa súčasťou nášho nervového systému, našich končekov prstov.

Vo svojej kariére už cítime dynamiku skupiny, súčasný stav podniku. Tento pocit môžeme aplikovať aj na sociálne situácie, keďže vidíme hlbšie do iných ľudí a vieme predvídať ich reakcie. Vieme činiť rozhodnutia rýchlo a veľmi kreatívne. Prichádzajú k nám nápady. Naučili sme sa pravidlá tak dobre, že teraz už môžeme my sami byť tými, ktorí ich porušia alebo zmenia.

Table of Contents

Titulná strana

ÚVOD

ABSOLÚTNA MOC

EVOLÚCIA MAJSTROVSTVA

KĽÚČE K MAJSTROVSTVU

I. VAŠA ŽIVOTNÁ ÚLOHA: OBJAVTE SVOJE POVOLANIE

II. IDEÁLNE UČŇOVSTVO: PODROBENIE SA REALITE

III. DYNAMIKA MENTORA: ABSORBUJTE MAJSTROVU SILU

IV. SOCIÁLNA INTELIGENCIA: SNAŽTE SA ĽUDÍ VIDIEŤ TAKÝCH, AKÍ SÚ

V. KREATÍVNO-AKTÍVNA FÁZA: PREBUĎTE SVOJU DIMENZIONÁLNU MYSEĽ

VI. MAJSTROVSTVO: ZLÚČTE INTUITÍVNOSŤ S RACIONALITOU